劉舒燕

劉舒燕，曾經喺香港從政，為前工黨成員，參加過兩次區議會選舉，皆由於定位矛盾，被指鎅票而惹嚟爭議。

政治參與

2015年香港區議會選舉 
喺2015年香港區議會選舉，當時仍然係工黨成員嘅劉舒燕，喺最後關頭以獨立名義喺九龍城馬坑涌選區參選，對撼泛民主派支持嘅黎廣偉。工黨之後發表聲明譴責佢，表明工黨並無支持劉舒燕。

除咗撞區，佢嘅政治立場同往績亦被唔少人檢視。首先，劉舒燕揭發起用親中背景濃厚嘅雷文鋒，同埋曾經參與親中派前海深港青年夢工場同埋國際青年商會嘅活動。

另外，劉舒燕喺宣傳品報稱香港理工大學英文系學士，但理工並無設立過英文系，只有「中文及雙語學系」。劉舒燕亦喺宣傳品入面出現英文嘅甩漏，將“Polytechnic University”寫成“Poly University”，而“Program”亦變咗做“Prgram”，有網民又質疑，“in University”有文法錯誤，應該用“at”。

最後，黎廣偉攞到1663票，以45票之差險勝嘅工聯會黃潤昌，劉舒燕就只係攞到148票。

2017年中西區區議會東華選區補選 

喺呢次選舉入面，民主黨伍凱欣得到民主派陣營支持，迎戰親中派嘅呂錦強，但劉舒燕亦有報名出選呢區。有意見認為，劉舒燕係以前民主派政黨成員背景，執行中聯辦對香港民主派進行嘅鎅票工作。有報導劉舒燕話指控者「爭取霸權多於爭取民主」。劉報稱獨立出選並無人資助，劉最終只係攞到20票。

前香港工黨黨員
香港理工大學舊生
香港專業教育學院舊生